НЧ „ОБРАЗОВАНИЕ-1900” СЕЛО АГАТОВО,ОБЩИНА СЕВЛИЕВО

ОТЧЕТ ЗА ДЕЙНОСТТА НА НЧ“ОБРАЗОВАНИЕ-1900“ ,

СЕЛО АГАТОВО ЗА 2023 ГОДИНА

 Народно читалище ”Образование-1900” е традиционно, самоуправляващо се, културно-просветно сдружение с идеална цел, изградено върху принципите на доброволността, демократизма и автономията. В дейността му могат да участват всички физически лица без оглед на ограничения във възраст, пол, политически и религиозни възгледи и етническо самосъзнание. Читалището е юридическо лице с нестопанска цел, работещо в обществена полза с наименование: НАРОДНО ЧИТАЛИЩЕ ”ОБРАЗОВАНИЕ-1900”, със седалище и адрес на управление – с.Агатово, община Севлиево, обл.Габрово.

Мисия на читалището : Да създава и разпространява духовни ценности, чрез развиване на творческите способности и задоволяване на културните, образователните, информационните, социалните потребности и интереси на общността.

Визия: НЧ ”Образование-1900” е активен граждански център, съчетаващ традиция с иновативни идеи и допринасящ за устойчивото развитие на общността в малките населени места ,каквото е с.Агатово.

През октомври 2023 г. изтече мандата на Настоятелството и на ПК и това наложи провеждането на Общо отчетно – изборно събрание, на което да се отчете дейността на досегашното ръководство на читалището и се даде тригодишен мандат на новото Настоятелство и Проверителна комисия. Всички документи по промяна на обстоятелствата са внесени в Агенция по вписванията и след одобряването им в Министерство на културата са вписани в Търговския регистър.

Читалищното настоятелство е в състав:

1.Ганка Ганчева Христова-председател

2.Румяна Боянова Мехмедова-член

3.Теменужка Веселинова Радулова-член

Проверителната комисия е с променен състав и в нея участват:

1.Цветанка Митева

2.Съдбина Райкова

3.Светлана Йовчева

Отчет за дейността на читалищното настоятелство през 2023г..

1.БИБЛИОТЕЧНА ДЕЙНОСТ

Библиотеката при НЧ ”Образование-1900” – с.Агатово няма щатен работник в библиотека .Дейността се съвместява от Секретаря на читалището. През отчетния период библиотечният фонд бе обогатен с 19 тома художествена литература.Книгите са подредени по раздели.Прочистени са книги,които са морално и физически остарели.Макар и слабо е завишен читателския интерес от страна на възрастните хора.Не същото може да се каже за децата и младежите-при тях интересът намалява с всяка изминала година и се свежда до търсене на задължителната ученическа литература.

През 2023г.разработихме проект и участвахме в обявената от Министерство на културата конкурсна сесия по програма „Българските библиотеки – съвременни центрове за четене и информираност” 2023 г.Със задоволство ви уведомяваме,че 63 книги на стойност 1181.48 лева обогатиха библиотечния фонд.Книгите са с различна тематична и възрастова насоченост. .Въведена бе практика да се разнасят книги по домовете на трудно подвижни хора,желаещи да четат.

Разполагаме с една компютърна конфигурация, принтер с ксерокс и скенер.Осигурен е безплатен интернет достъп.Младите хора от селото активно се възползват от тези придобивки и осъществяват връзка със своите близки и приятели от страната и чужбина. Идеята ни беше да привлечем и възрастните хора от селото в света на информационните технологии,но за жалост липсваше интерес от тяхна страна.Няколко жители на селото се възползваха от размножителната техника.

През отчетния период се продължи работата по ремонта и поддръжката на сградата на читалището.Подменено бе осветлението в салона и на сцената.Направен бе ремонт на покрива,който бе неотложен.Тук е мястото да благодарим на Община Севлиево за предоставянето на вишка за орязване на надвисналите клони над покрива.Предстои ремонт на фасадата на читалището,но засега средства няма.В писмо до кмета на Община Севлиево отправихме молба за съдействие,но отговор все още няма.

2.КУЛТУРНО-МАСОВА РАБОТА

Някои от празниците бяха отбелязани на страницата на читалището във фейсбук и с нагледни материали,поставени на подходящи места.

Празнувахме бабинден с песни,танци и богата трапеза,подготвена от сръчните баби.

 Баба Марта раздаде мартенички на жителите на селото.

В деня на националния празник на България отново се събрахме пред паметника на загиналите за свободата от селото,за да отдадем почит пред тяхната саможертва.Поднесохме венци и цветя от признателните агатовци.Традиционно слово за празника прочете кметът Валентин Василев.Празника отбелязахме и с кратка литературно-музикална програма.

 Всяка година Читалището подарява на жителите и гостите на селото великденски концерт.А седмица преди това лазарки в пъстри носии обикаляха из селото и с песни и наричания пожелаваха на стопаните здрава,благодатна и плодородна година.

С концерт,със стихове,песни, поздравления и цветя от децата от клуб «Художествено слово» бяха уважени бивши и настоящи учители и цялата общност на селото по случай 24 май.

За Коледа читалищното настоятелство подари на малките жители и гости на селото коледната магия на Маг Краси.Той зарадва децата с много фокуси,илюзии и забавления.И както се полага Дядо Коледа им раздаде подаръци.

3.РАБОТА С ДЕЦАТА И МЛАДЕЖИТЕ

Читалището в Агатово е едно от малкото селски читалища,които работят за осмисляне свободното време на децата.Можем да се похвалим с много добри резултати в тази посока.Работи се както с децата от селото,така и с гостуващите през ваканциите.По-малките се включиха в кръжок «Художествено слово» Децата са активни участници във всяко тържество и винаги доставят удоволствие на публиката със своите изпълнения.Заработи инициативата «Четене през лятото».

Всяка година се провежда традиционния конкурс за рисунка на асфалт и върху други материали.

В продължение на две години организирахме футболен празник между отборите на „Светкавица” Агатово и „Урожай”-Крамолин,който се радваше на голям интерес.

Тази година,обаче, той не се проведе.Имахме подготовката да бъдем домакини,но футболистите от Крамолин не пожелаха да участват,а в другите околни села няма достатъчно млади хора,желаещи да сформират футболен отбор.Така една добра инициатива се провали.

 По покана на читалищното ръководство отново ни гостуваха младежите от Общностен център Севлиево.Повече от два часа децата се забавляваха с логически и конструктивни игри и с най-голямата атракция-надувен замък.

През лятото на миналата година ни гостуваха и младите хора от Център за работа с доброволци към Регионална библиотека Ловеч.Те организираха за децата разнообразни игри и допринесоха за приятното и ползотворно прекарване на ваканцията.Поканихме ги и тази година,но графикът им за лятото беше запълнен.

През лятото се организираха различни игри на открито за децата от селото и гостуващите при баба и дядо.Всички се включиха много активно в новите и интересни игри и прекараха приятно без нтернет и телефони.Интерес предизвикаха позабравените игри на баба и дядо.

Продължава да работи кулинарната ни работилничка,в която децата се запознаха с различни техники и продукти за изработка на пита,баница,кекс,торта и дребни сладки.Похапнаха сладко и поиграха на воля.

Със забавни игри и похапване си организирахме „Динено парти”.

Проведе се и състезание за майсторско управление на велосипед при спазване на Закона за движение по пътищата.Състезанието бе разнообразено и обогатено с решаване на тест,свързан с безопасността на велосипедистите и редене на пъзели-пътни знаци.

В заключение може да се каже,че най.важният фактор в работата на читалищното ръководство са потребителите и затова мероприятията са насочени към техните потребности.Необходимо е да се работи още по-усърдно за едно устойчиво,съвременно и необходимо развитие на читалищната дейност.Защото Читалището е мястото,където се съхранява и популяризира българската духовност.

Отчетът на ЧН и ПК е приет на съвместно заседание с протокол № 2 от 10.02.2024г.

 Председател:……………

 / Ганка Христова/